Óhressir með uppsagnir af pólitískum rótum „ Við undirrituð , sitjandi formenn Vinnumarkaðsráða á Íslandi , lýsum vonbrigðum okkar með þá ákvörðun hæstvirts Félagsmálaráðherra , Eyglóar Harðardóttur , að leysa alla formenn og varamenn ráðanna frá störfum með bréfum þess efnis í ágúst , “ segir í tilkynningu sem Magnús Þór Jónsson , formaður Vinnumarkaðsráðs Vesturlands , Helena Þ. Karlsdóttir formaður Vinnumarkaðsráðs á Norðurlandi eystra og Kristín María Björnsdóttir formaður Vinnumarkaðsráðs Austurlands hafa sent frá sér . Þau segja jafnframt : „ Rökstuðningur hæstvirts ráðherra er að með uppsögnunum nú sé stefnan að skipa , í stað sitjandi formanna , einstaklinga sem séu „ líklegri til að framfylgja stefnu ráðherra “ en þeir sem nú stýra ráðunum . Þessu andmælum við , sitjandi formenn tilgreindra vinnumarkaðsráða , enda er ekkert það í erindisbréfi ráðanna eða í skipunarferli okkar sem bendir til þess að hlutverk þeirra sé tengt sitjandi ráðherra hvert sinn . Á sama hátt lýsum við því yfir að starf ráðanna undir okkar stjórn hefur fylgt því erindisbréfi í hvívetna og af þeim sökum þykir okkur leitt að hæstvirtur ráðherra hafi tekið framangreinda ákvörðun . “